<classify> Kwa matokeo hayo, Azam FC imefikisha pointi 38 baada ya mechi 20, huku vinara wakiwa Yanga wenye pointi 43 baada ya mechi 20, na leo inaikaribisha Mbeya City kwenye Uwanja wa Taifa, Dar es Salaam.Nyuma ya Azam FC ipo Simba yenye pointi 35 baada ya mechi 21, hali ambayo kama mabingwa hao watetezi hawatachanga karata zao vizuri, wana hatari ya kukosa ubingwa na nafasi ya pili.Mabingwa hao watetezi wakishinda mechi zao zote watafikisha pointi 56, wakati Yanga itafikisha pointi 61, hali inayoifanya Azam FC kuwa katika hali ngumu kutetea ubingwa wake hasa kwa kuwa inakabiliwa na mechi ngumu kulinganisha na mpinzani wake huyo wa mbio za ubingwa.Azam FC imebakiza mechi dhidi ya Kagera Sugar, Stand United, Simba, Mgambo JKT na Yanga wakati Yanga wamebakiza dhidi ya Mbeya City, Ruvu Shooting, Ndanda FC, Azam FC na Stand United.Sare ya jana ya Azam FC ilikuwa ya pili mfululizo baada ya Jumatano wiki hii kulazimishwa sare nyumbani kwake Azam Complex ya bao 1-1 na Mbeya City.Himid Mao aliifungia Azam FC bao la kuongoza katika dakika ya 17 kwa shuti kali, lakini Mussa Hassan Mgosi akawasawazishia wakata miwa hao wa Manungu dakika tatu baadaye kwa bao la kichwa.Matokeo hayo ni ahueni kwa Mtibwa Sugar baada ya vipigo mfululizo vikiwamo viwili vya mwisho dhidi ya Kagera Sugfar na Stand United, vyote kwenye Uwanja wa Kambarage mjini Shinyanga.Aidha, sare hiyo imepatikana wakati ikianza maisha ya kunusuru kushuka daraja ikiwa na Mkurugenzi wa Ufundi, Salum Mayanga aliyepewa jukumu hilo Jumatano wiki hii.Sasa imefikisha pointi 24, lakini bado ikiwa katika ukanda wa kushuka daraja baada ya kucheza mechi 22. Kwenye Uwanja wa Azam Complex, wenyeji JKT Ruvu walilala mabao 2-0 dhidi ya Coastal Union, huku mchezaji Jaffari Kisoki wa Ruvu akioneshwa kadi nyekundu.JKT Ruvu sasa ni ya 10 na pointi zake 24. Ushindi umeifanya Coastal Union ifikishe pointi 27 na kuchupa kutoka nafasi ya 11 hadi ya sita ikishusha Ruvu Shooting ambayo ina pointi 26.Coastal ina pointi sawa na ndugu zao wa Mgambo JKT katika nafasi ya tano. Mjini Mtwara, Ndanda FC ililazimishwa sare ya kutofungana na Prisons ya Mbeya ambayo sasa imefikisha pointi 21 katika nafasi ya 14. Ndanda iko nafasi ya tisa na pointi 25 baada ya mechi zake 22.Pambano kati ya Kagera Sugar dhidi ya Ruvu Shooting lililokuwa lichezwe kwenye Uwanja wa Kambarage mjini Shinyanga limeahirishwa hadi Jumatatu kutokana na uwanja kuharibiwa na mvua. Leo uwanjani hapo, Stand United itakuwa mwenyeji wa Polisi Morogoro.  <topic>: MICHEZO 